b'\n_START_ARTICLE_\nAnthropoides\n_START_SECTION_\nTaksonomi\n_START_PARAGRAPH_\nA. paradiseus (bl\xc3\xa5trane) og A. virgo (jomfrutrane) ble flyttet fra slekten Grus til Anthropoides etter studier med tranenes genom, i henhold til Krajewski et al. (2010). Samtidig ble bl\xc3\xa5tranens vitenskapelige navn endret fra endingen -a (paradisea) til -us (paradiseus), noe som antyder at arten ikke lenger regnes som feminin, men maskulin. Begge endringene st\xc3\xb8ttes av HBW Alive og BirdLife International.\n_START_SECTION_\nBeskrivelse\n_START_PARAGRAPH_\nTraner i slekten Anthropoides skiller seg fra alle andre traner, gjennom at hele kroppen er fullstendig dekket med fj\xc3\xa6r (de mangler alts\xc3\xa5 r\xc3\xb8d hudflekk i hodet, slik andre traner har). Dette er meget store fugler, men som traner er disse to artene henholdsvis minst av alle (jomfrutrane) og mellomstor (bl\xc3\xa5trane). Et annet s\xc3\xa6rtrekk for disse artene er at de modifiserte armsvingfj\xc3\xa6rene er lange eller sv\xc3\xa6rt lange og danner en (lang) \xc2\xabsvans\xc2\xbb fra bakkroppen p\xc3\xa5 fuglene, n\xc3\xa5r vingene er sammensl\xc3\xa5tt. I st\xc3\xb8rre grad hos bl\xc3\xa5traner enn jomfrutraner.\n_START_SECTION_\nAtferd og utbredelse\n_START_PARAGRAPH_\nJomfrutrane er en trekkfugl som hekker i Asia, p\xc3\xa5 Kypros og i Tyrkia, men overvintrer i Afrika. Bl\xc3\xa5trane er standfugl og endemisk for Afrika, der den hekker i to ulike populasjoner; en stor og en sterkt begrenset.'